**СТОПАНСКА КОНЮНКТУРА**

**БИЗНЕС АНКЕТИ НА НСИ, АВГУСТ 2024 ГОДИНА**

През август 2024 г. **общият показател на бизнес климата** се повишава с 0.5 пункта в сравнение с юли (от 23.0% на 23.5%) (виж фиг. 1 от приложението), като ръст на показателя се наблюдава единствено в промишлеността.

**Промишленост.** Съставният показател „бизнес климат в промишлеността“ нараства със 7.0 пункта (от 16.5% на 23.5%) (виж фиг. 2 от приложението) в резултат на оптимистичните оценки и очаквания на промишлените предприемачи за бизнес състоянието на предприятията. Според тях настоящата производствена активност се подобрява (виж фиг. 3 от приложението), като и прогнозите им за следващите три месеца остават благоприятни, макар и по-умерени спрямо предходната анкета.

Несигурната икономическа среда продължава да е основната пречка, затрудняваща развитието на бизнеса, посочена от 53.9% от предприятията. През последния месец е регистрирано и засилване на негативното влияние на фактора „недостатъчно търсене от страната“, който измества на трето място затрудненията, свързани с недостига на работна сила (виж фиг. 4 от приложението).

По отношение на продажните цени в промишлеността прогнозите на мениджърите са за леко повишение, въпреки че преобладаващата част от тях предвиждат те да запазят своето равнище през следващите три месеца (виж фиг. 5 от приложението).

**Строителство.** През август съставният показател „бизнес климат в строителството“ се понижава с 2.6 пункта (от 25.9% на 23.3%) (виж фиг. 6 от приложението), което се дължи на влошените очаквания на строителните предприемачи за бизнес състоянието на предприятията през следващите шест месеца. По-резервирани са и прогнозите им за строителната активност през следващите три месеца (виж фиг. 7 от приложението).

Основните проблеми за дейността на предприятията остават свързани с несигурната икономическа среда, недостига на работна сила и цените на материалите. Същевременно анкетата отчита и нарастване на отрицателното въздействие на фактора „конкуренция в бранша“ (виж фиг. 8 от приложението).

Очакванията на строителните предприемачи относно продажните цени през следващите три месеца са в посока на увеличение (виж фиг. 9 от приложението).

**Търговия на дребно.** Съставният показател „бизнес климат в търговията на дребно“ спада с 6.8 пункта (от 37.3% на 30.5%) (виж фиг. 10 от приложението) в резултат на резервираните оценки и очаквания на търговците на дребно за бизнес състоянието на предприятията. Прогнозите им за обема на продажбите (виж фиг. 11 от приложението) и поръчките към доставчиците през следващите три месеца също са по-умерени.

Конкуренцията в бранша, несигурната икономическа среда, недостатъчното търсене и недостигът на работна сила продължават да са най-сериозните затруднения за развитието на бизнеса (виж фиг. 12 от приложението).

По отношение на продажните цени търговците на дребно предвиждат те да запазят своето равнище през следващите три месеца (виж фиг. 13 от приложението).

**Услуги[[1]](#footnote-1)**. През август съставният показател „бизнес климат в сектора на услугите“ намалява с 1.8 пункта (от 18.6% на 16.8%) (виж фиг. 14 от приложението), което се дължи на по-неблагоприятните оценки и очаквания на мениджърите за бизнес състоянието на предприятията. Същевременно и мненията им относно настоящото и очаквано търсене на услуги (виж фиг. 15 от приложението) са леко влошени.

Основните фактори, ограничаващи дейността, остават несигурната икономическа среда, недостигът на работна сила и конкуренцията в бранша (виж фиг. 16 от приложението).

Относно продажните цени преобладаващите очаквания на мениджърите са те да останат без промяна през следващите три месеца (виж фиг. 17 от приложението).

**Методологични бележки**

Бизнес наблюденията в промишлеността, строителството, търговията на дребно и сектора на услугите събират информация за мненията на предприемачите по отношение на състоянието и развитието на техния бизнес.

От май 2002 г. всички бизнес наблюдения се финансират съвместно от НСИ и Европейската комисия () съгласно подписани споразумения между двете институции. НСИ се ангажира да провежда наблюденията съгласно Хармонизираната програма на Европейския съюз. Всяко съобщение или публикация на НСИ е с автор НСИ и Комисията не носи отговорност за ползата, която може да бъде извлечена от информацията, съдържаща се в тях.

От юли 2010 г. НСИ публикува данните от бизнес анкетите съобразно новата Класификация на икономическите дейности (КИД - 2008) (NACE Rev. 2). Всички динамични редове са преизчислени съобразно Класификацията и са съпоставими във времето.

Отговорите на въпросите от анкетите са представени в тристепенна категорийна скала от типа: „увеличение“, „без промяна“, „намаление“ или „над нормално“, „нормално“, „под нормално“. Балансите на оценките се изчисляват като разлика на относителните дялове по екстремните варианти на отговор. Показателят „бизнес климат“ е средна геометрична на балансите на оценките за настоящата и за очакваната бизнес ситуация в предприятията през следващите шест месеца.

Общият показател на бизнес климата е средна претеглена на четири отраслови показателя на бизнес климата - в промишлеността, строителството, търговията на дребно и сектора на услугите, като последният показател е включен в общия динамичен ред от май 2002 година.

**Приложение**

**Фиг. 1. Бизнес климат - общо**

**Фиг. 2. Бизнес климат в промишлеността**

**Фиг. 3. Настояща производствена активност в промишлеността**

**Фиг. 4. Фактори, затрудняващи дейността в промишлеността**

**(Относителен дял от предприятията)**

**Фиг. 5. Очаквания за продажните цени в промишлеността през следващите три месеца**

**Фиг. 6. Бизнес климат в строителството**

**Фиг. 7. Очаквана строителна активност през следващите три месеца**

**Фиг. 8. Фактори, затрудняващи дейността в строителството**

**(Относителен дял от предприятията)**

**Фиг. 9. Очаквания за продажните цени в строителството през следващите три месеца**

**Фиг. 10. Бизнес климат в търговията на дребно**

**Фиг. 11. Очаквания за продажбите в търговията на дребно през следващите три месеца**

**Фиг. 12. Фактори, затрудняващи дейността в търговията на дребно**

**(Относителен дял от предприятията)**

**Фиг. 13. Очаквания за продажните цени в търговията на дребно през следващите три месеца**

**Фиг. 14. Бизнес климат в сектора на услугите**

**Фиг. 15. Очаквано търсене в сектора на услугите през следващите три месеца**

**Фиг. 16. Фактори, затрудняващи дейността в сектора на услугите**

**(Относителен дял от предприятията)**

**Фиг. 17. Очаквания за продажните цени в сектора на услугите през следващите три месеца**

1. Без търговия. [↑](#footnote-ref-1)